
Konsernregnskap for 2003 for Universitetet i Tromsø 

Innledning

Etter de nye retningslinjene fra departementet skal universitetene fra og med 2003, i tillegg til ordinært virksomhetsregnskap, også avlegge konsernregnskap. 

Frist for innsending av foreløpig konsernregnskap for 2003 til departementet var 15. mai, mens endelig frist var 15. juli. På grunn av at Norut Gruppen AS (datterselskap til Universitetet) måtte avklare spørsmål om fradragsrett for merverdiavgift med finansdepartementet før konsernregnskapet kunne ferdigstilles, ble dette ikke endelig vedtatt før i generalforsamlingen 29. juni. Etter dette ble det utarbeidet konsernregnskap for Universitetet  som ble oversendt departementet og riksrevisjonen 13. juli. 

På grunn forsinkelsen i regnskapsavleggelsen til Norut Gruppen ble ikke Universitetets konsernregnskap lagt frem for universitetstyret før sommeren. Konsernregnskapet legges nå frem for styret til orientering.

Konsern og konsernregnskap

Etter regnskapsloven må morselskapet ha bestemmende innflytelse (50% av aksjekapitalen) i datterselskapet for å regnes som et konsern, og dermed som en økonomisk enhet.  I 2003 ble Universitetet majoritetsaksjonær i Norut Gruppen AS med en eierandel på 54%. Norut Gruppen AS er morselskap for en rekke datterselskaper. Sammen inngår disse i konsernregnskapet til Universitetet. 

Universitetet har også en eierandel på 50% i Havbruksstasjonen i Tromsø AS.  Fiskeriforskning eier den andre halvdelen av selskapet. Da Fiskeriforskning er et  datterselskap til Norut Gruppen (51%), har Universitetet også en indirekte eierandel i Havbruksstasjonen på 14%. Den samlede eierandelen utgjør 64%. Universitetet har dermed bestemmende innflytelse i Havbruksstasjonen og selskapet inngår i konsernregnskapet til Universitetet. 

Universitetet, Norut Gruppen AS og Havbruksstasjonen utgjør dermed et konsern der Universitetet er morselskap og de to andre selskapene er datterselskaper. 

I et konsernregnskap slås inntekter, kostnader, eiendeler og gjeld for de aktuelle selskapene sammen, og interne transaksjoner og mellomværende mellom selskapene elimineres. Verdien av aksjer i datterselskaper elimineres mot dattersselskapenes egenkapital. Videre skal minoritetseiernes
 andel av egenkapitalen og resultatet vises på egen linje i regnskapet. 

Universitetet er et statlig forvaltningsorgan, mens Norut gruppen og Havbruksstasjonen er aksjeselskaper. Det finnes i dag verken teori eller praksis for å konsolidere statlig forvaltningsorgan og aksjeselskaper. Departementet har heller ikke gitt klare regler for hvordan dette skal gjennomføres i praksis.

Ved utarbeidelsen av konsernregnskapet har universitetsdirektøren lagt til grunn følgende hovedprinsipp i tråd med generelle regler for slike regnskap: 

· Regnskapsprinsippene som benyttes skal være ensartede ved at datterselskapene følger de samme prinsippene som morselskapet (Universitetet). 

Havbruksstasjonen og Norut Gruppen følger regnskapsloven, mens Universitetet regnskapsfører etter regler fastsatt av departementet. Selv om universitetets regler for regnskapsføring i løpet av de senere årene har tilnærmet seg regnskapslovens regler, er det fortsatt èn vesentlig forskjell. Dette gjelder behandlingen av investeringer. Mens investeringer etter regnskapslovens regler aktiveres (føres som eiendel i balanseregnskapet) og avskrives, utgiftsføres Universitetet investeringen i sin helhet på investeringstidspunktet.  

Da datterselskapene skal følge samme regnskapsprinsipp som Universitetet, innebærer dette at det må korrigeres for investeringer og avskrivninger i selskapsregnskapene til Havbruksstasjonen og Norut Gruppen. Dette påvirker igjen resultat og egenkapital for disse selskapene slik den fremkommer i konsernregnskapet. Dette er et kompliserende element som man ikke møter i konsernregnskapssammenheng ellers. 

Et annet kompliserende element i konsernregnskapet er at Universitetet først i 2003 ble majoritetseier i Norut Gruppe. For 2002 inngår altså ikke Norut Gruppen i konsernregnskapet til Universitetet. Tallene for 2002 og 2003 er dermed ikke sammenliknbare. 

Formål 

Gjennom å pålegge universitetene å utarbeide konsernregnskap ønsker departementet å synliggjøre institusjonenes totale virksomhet som en økonomisk enhet uavhengig av valg av organisasjonsform. Dette må ses i sammenheng med universitetenes økte frihet til selv å organisere deler av virksomheten i stiftelser og aksjeselskaper. For eksempel organiseres og regnskapsføres store deler av den eksternt finansierte virksomheten til Universitetet i Bergen i datterselskapet Unifob AS.

Som det fremgår av vedlagte konsernregnskap, er de samlede inntektene for konsernet i 2003 på ca 1,5 mrd, mens UiTøs inntekter utgjør ca 1,3 mrd. Det vil si om lag 87 % av totalinntekten. Resultatet for konsernet var på 5,3 mill i 2003. Regnskapet viser at Universitetet er den økonomisk sett dominerende virksomheten i konsernet.

Innstilling til vedtak

Styret tar konsernregnskapet for 2003 til orientering

Vedlegg: Konsernregnskap for 2003

� Med minoritetseiere menes andre aksjeeiere enn de som inngår i konsernet.  

